[{"text_idx": "#000001", "text": "La projekto \u201cElloke tutmonden, la novaj defioj por volontulado\u201d, financata de EU, kunigas ses partnerojn: Pollando (Bjalistoka Esperanto-Societo), Italio (Esperanto-grupo Mario Sola el Vercelli kaj Triesta Esperanto-Asocio), Francio (EUROKKA el Tuluzo), Litovio (Esperanto-Klubo Espero el Visaginas), Skotlando (Skota Esperanto-Asocio). G\u0302i startis oktobre 2013 per seminario en Triesto, sekvis Tuluzo en februaro, Pitlochry (Skotlando) en junio kaj la 27-29an de au\u0306gusto en Visaginas.\nC\u0302iu seminario havas apartan temon, kvankam iamaniere kunligitan al la aliaj. En Visaginas la temo estis \u201cLokaj okazaj\u0302oj, organizado kaj realigo\u201d. Partoprenis kvin partneroj kaj pluraj litovoj el kelkaj urboj. La etoso estis bonega, kaj c\u0302iuj kontentige pasigis la tri tagojn, plenajn je interesaj programeroj, kiuj supraj\u0302e s\u0302ajnis ne ligitaj inter si, sed efektive prezentis plurajn manierojn organizi, prepari kaj realigi lokan eventon."}, {"text_idx": "#000002", "text": "Organizante g\u0302in, oni devas aparte atenti la lokajn kutimojn, tradiciojn, la kulturan diversecon en la teritorio. Visaginas estas urbo tre juna, fondita antau\u0306 30 jaroj por laboristoj, teknikistoj kaj specialistoj dungitaj por la konstruo kaj poste prizorgado de la atomcentralo. La log\u0302antaro estas mikspoto de pli ol dek etnoj: inter ili la plej multenombra estas la rusa, sekvas la litova, bjelorusa, pola, ukraina kaj aliaj pli malgrandaj."}, {"text_idx": "#000003", "text": "La celo de tiuj c\u0302i seminarioj estas ebligi konstantan kaj multflankan lernadon al plenag\u0302uloj dum la tuta vivo. La Eu\u0306ropa Unio per subvenciado de tiuj programoj volas \u201cpus\u0302i\u201d al tiuspeca lernado kiel eble plej multe da personoj, ankau\u0306 dum la tiel nomata \u201ctria ag\u0302o\u201d."}, {"text_idx": "#000004", "text": "Ni komencis nian programon per interkonatig\u0302o kun muzika instrumento, la orgeno, kiu aparte ric\u0302igas la religian kulturan vivon ankau\u0306 en tiu loko de Litovio c\u0302e la limo kun Bjelorusio. Specialisto pri tiu c\u0302i instrumento detale priskribis g\u0302ian funkciadon kaj son-teknikon kaj g\u0302ian akordig\u0302on kun homa voc\u0302o, sekve ludis kaj kantis kelkajn muzikpecojn kaj poste invitis iujn el ni ludi tiun instrumenton. En gravaj okazaj\u0302oj kaj religiaj eventoj orgena muziko kaj kantistoj havas c\u0302iam gravan rolon kaj estas oportune tau\u0306ge plani kaj realigi la muzikajn intervenojn, ilian dau\u0306ron kaj adaptig\u0302on al la diversaj cirkonstancoj."}, {"text_idx": "#000006", "text": "Post la muelejo ni lernis, kiel oni bakas panon. La dommastrino klarigis detale la proceduron por prepari panon, en tiu c\u0302i kazo el faruno de aveno. Estas specifaj agoj farendaj, preskau\u0306 kiel rito, por bone baki panon, lau\u0306 diversaj formoj kaj grandecoj, pano kiu estu bakita en tradicia forno per fajro el arbara ligno. Ni c\u0302iuj plenumis la lastan parton de la preparado antau\u0306 ol la panoj estu metitaj en la fornon apogitaj sur vinberaj folioj."}, {"text_idx": "#000008", "text": "En Visaginas ni vizitis la Kulturan Centron, kie oni prezentis al ni la urbon, g\u0302ian log\u0302antaron, la kulturan aktivecon. Tie ni ankau\u0306 konatig\u0302is kun folklora danc- kaj kant-ensemblo de bjelorusa deveno. En organizado de loka evento, grava estas la partopreno de la muzikaj etnaj grupoj el la urbo, kio estas tre utila por favori integrig\u0302on de personoj el pluraj lingvoj kaj kulturoj. Ni lernis c\u0302i tie ankau\u0306 pri farado de tradiciaj pupoj."}, {"text_idx": "#000010", "text": "La lasta programero entenis organizadon de loka spektaklo-evento. C\u0302iujare en Visaginas la loka Esperanto-Grupo organizas fine de au\u0306gusto kune kun la lokaj au\u0306toritatoj grandan muzikan eventon Viva Vento, preskau\u0306 celebrantan la somerfinon. Ni partoprenis en pluraj fazoj de la preparado, kaj poste pere de niaj muzikaj grupoj el Pollando, Francio kaj Visaginas, ankau\u0306 en la lasta parto, la plej g\u0302ojiga kaj verva, antau\u0306 multenombra publiko, varma kaj entuziasma pro la plurfaceta prezento de muziko kun kantoj kaj dancoj, modernaj, etnaj, folkloraj, popolaj, ktp, ktp."}, {"text_idx": "#000011", "text": "Je la fino de la Seminario estis ebleco konatig\u0302i kun Litovio dank\u2019 al esperantistoj el Vilno, kun g\u0302ia historio, g\u0302iaj artaj\u0302oj, g\u0302iaj etoso kaj lingvo. Oni povas diri ke la celoj de Eu\u0306ropa Unio per tiu c\u0302i seminario \u201cLernado dum la tuta vivo\u201d, estis plene realigitaj."}, {"text_idx": "#000014", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000015", "text": "Demonstraj versioj de \u201cLa Ondo\u201d"}, {"text_idx": "#000016", "text": "Musklaku la kovrilon por legi pliajn informojn."}]